Mistä on kyse? Hämeenlinnan liikennevisio on suuri haaste keskustan suunnittelulle, koska pohjana on vanha kaupunkirakenne.

Kaupungin pysäköintistrategia on keskittää pysäköinti halleihin ja mielellään maan alle.

Kaupunkilaiset haluaisivat kävelykatuja.

Hämeenlinnassa parkkipaikat, erityisesti maksuttomat paikat ovat vähentyneet rajusti viime vuoden aikana.

Hämeenlinnassa juuri pysäköinti on hiertänyt siitä saakka, kun parkkipaikat, ja erityisesti maksuttomat paikat ovat rajusti vähentyneet. Osa on jäänyt rakentamisen alle, osa alueista muutettu maksullisiksi. Engelinrannan uuden asuinalueen rakentaminen keskustan paraatipaikalle sekä vie parkkipaikkoja että lisää niiden tarvetta.

Kenen ehdoilla suunnittelu etenee?

Samaan aikaan kaupungin pysäköintiyhtiön on ollut vaikea saada parkkihallejaan täyteen. Arvostelijat kokevat, että pysäköinnin päätöksentekoa ovat ohjanneet asiointi- ja työmatkaliikenteen tarpeiden sijaan pysäköintiyhtiön tarpeet. Kaupungin pysäköintistrategia on keskittää pysäköinti halleihin ja mielellään maan alle. Torin alle rakennettava halli on ollut niin kuuma kiistan aihe, että valtuusto on vain lykännyt päätöksentekoa. Eikö autoille oikeasti ole kaupungissa enää tilaa?

Ohjaavatko liikenteen ja pysäköinnin tarpeet yhdyskuntasuunnittelua vai kaupunkisuunnittelu liikenne- ja pysäköintiratkaisuja? Miten paljon olemassa olevaan kaupunkirakenteeseen voidaan enää vaikuttaa? Hämeenlinnan visio kuitenkin lähtee siitä, että kaupungissa on arkkitehtonisesti korkeatasoinen ja vetovoimainen keskusta, jonne on helppo tulla kaikilla kulkutavoilla. Samaan aikaan kun autot tarvitsevat lähivuosina satoja uusia parkkipaikkoja, kaupunkilaiset haluavat myös mm. lisää kävelykatua.

Parkkitila maan päällä loppuu

- Pysäköintipaikat loppuvat ennen kuin kukaan ehtii tehdä mitään. Kymmenessä vuodessa syntyy satojen parkkipaikkojen vaje, sanoo Kiinteistöliitto Kanta-Hämeen toiminnanjohtaja Mikko Rousi, joka on aktiivisesti mukana myös Kaupunkikeskustayhdistyksessä.

- Pysäköinti on perusongelma kaupungin keskustassa, se nousee kaava-asioissa esiin uudelleen ja uudelleen. Keskusta on elävöitymässä monella tavalla, mikä on hyvä asia, mutta toisaalta ollaan pahenevan pysäköintiongelman äärellä, myöntää yhdyskunta-asioiden tilaajajohtaja Päivi Saloranta.

- Asiakaspysäköinnissä tarjolla on oltava lyhyt- ja pitempiaikaisia asiointipaikkoja, se on oleellista keskustayrittäjien kannalta. Esimerkiksi optikot kertovat, että asiakkaat joutuvat menemään kesken kaiken laittamaan rahaa mittariin. Vinoparkkeja lisäämällä löytyisi pieni lisätila. Pendelöijien tarve on jotenkin ratkaistava, kohtuullinen ratkaisu joka ei lisää työmatkojen kustannuksia, miettii Mikko Rousi.

Mistä taloyhtiöille löytyy velvoitepysäköintipaikkoja?

- Asukaspysäköinti on erittäin hankala. Lisä- ja täydennysrakentamisessa tarvitaan autopaikkoja. Mistä ne saadaan on ratkaisematta. Vanhojen taloyhtiöiden parkkipaikat ovat erityisen haasteellinen ratkaistava. Rakennusluvan mukainen määrä paikkoja on löydyttävä, mutta niitä on joutunut muuhun käyttöön. Osa on ollut kadun varressa ja joutunut nyt maksullisiksi.

- On oikeudenmukaista, että käyttäjät maksavat tarvitsemistaan paikoista. Mutta taloyhtiöiden velvoitepysäköinnissä, jos ei muuta ole tarjolla kuin pysäköintilaitoksessa lunastettava paikka, siinä lunastetaan vain velvoitepaikka. jota ei voi jälkikäteen myydä tai vuokrata, ja se on kiinteistöille kohtuutonta, sanoo Rousi.

Onko visioissa tilaa kaikille toiveilla?

- Hämeenlinnan liikennevisio on vaikea ja hieno haaste. Ainoa ratkaisu on hakea uusia ratkaisuja pysäköintiin, jos halutaan keskustaan elämää. Kaupungin katutila on rajoitettu. Jos sitä halutaan myös muuhun kuin pysäköintiin, tilaa täytyy jakaa uudella tavalla. Hämeenlinnan tavoite on varata kadunvarsi vain lyhytaikaista pysäköintiä varten ja viedä pitkäaikainen kauemmas ytimestä.

- On pakko hyväksyä kompromisseja. Onneksi katutila ei ole kaikkein kapeimpia vanhoista kaupungeista. Liikenne ja pysäköinti helposti sysätään sivuun, ellei suunnittelija koko ajan ota niitä esille. Sen takia monet hankkeet voivat viivästyvät tai estyä, kun pysäköintiä ei pystytä ratkaisemaan, miettivät liikennesuunnittelija Minna Aakkula ja tilaajajohtaja Päivi Saloranta.

- Hämeenlinnassa ei ole paljon vaihtoehtoja, maan alle on mentävä, joko torilla tai linja-autoaseman lähellä. Kaupunki odottaa että kiinteistöjen omistajat tekisivät aloitteita ja päinvastoin. Monet toivovat että yrittäjät olisivat aloitteellisia, mutta kuka se yrittäjä voisi olla. Kuvio voisi mennä niin, että jos kaupunki ensin satsaa infraan, jonka jälkeen kiinteistöt ja kiinteistösijoittajat voisivat tulla vuokralaisina mukaan, ehdottaa Mikko Rousi.